Svenskeros til Northug - selv fra datteren til «kungen»
- Han er veldig flink til å gå på ski - det er han, sa den svenske kronprinsessen til Expressen etter at Northug hadde tatt VM-gull på 15 kilometer med intervallstart i Val di Fiemme. - Han er en «tävilingsmaskin». Hele det norske laget er sterkt både på dame og herresiden. Det er tøft å slå dem, men vi tok en flott sølvmedalje i dag, fortsatte hun ifølge Aftonbladet. Senere gratulerte kronprinsessen Northug og ga ham blomster under blomsterseremonien. - Jeg fikk til og med en klem, sa Northug til pressen etter blomsterseremonien. - Jeg snek nummeret mitt ned i lommen hennes. Jeg skal til Stockholm å gå World Cup, da er det kort vei til slottet. Jeg håper på en slottsmiddag da, fleipet gullvinneren.Northugs gode tone med kronprinsessen kommer i kjølvannet av den humoristiske ordkrigen han har hatt med kronprinsessens far kong Carl Gustav. Ordkrigen startet i VM i Holmenkollen for to år siden. Petter Northug ydmyket svenskene på stafetten, bremset før mål og ropte: - Kong Carl Gustaf, can you hear me? You guys took a hell of a beating! - Tydelig inspirert av kommentatorlegenden Bjørge Lilleliens tale etter at Norge slo England 2-1 i VM-kvalifiseringen i fotball 1981. Først like før årets VM kom svaret fra svenskekongen, etter generalprøven i Davos: - Han så litt sliten ut i dag, men jeg har ikke sett hvor han havnet til slutt, fortalte kongen til Aftonbladet. Kongen fikk også spørsmål om hva han synes om Norges skistjerne. - Han er som hvilken som helst idrettsmann, han jobber og forsøker å vinne. Northug selv var ikke like treg til å svare: - Jeg ser ikke like sliten ut som ham i hvert fall, svarte Northug på VG Netts spørsmål for en drøy uke siden. Hyllet Det er ikke bare kronprinsessen av svenskene som lot seg imponere av Northug på dagens 15 kilometer. - Petter er en komplett skiløper. Han vinner sprintløp, 50 kilometer, 15 kilometer intervallstart. Han vinner i klassisk og i fri teknikk. Det finnes kun to løpere som er så komplette. Det er Petter og Dario Cologna, sier dagens sølvvinner Johan Olsson til VG Nett. - Ja, jeg er overrasket over Petter i dag. Jeg er imponert. Det var sterkt gjort, sier Marcus Hellner, som ble nummer 17 over to minutter bak Northug, til VG Nett. Også skilegenden og SVT-eksperten Per Elofsson var meget imponert. - Jeg trodde egentlig ikke Petter med den tunge kroppen skulle håndtere dette føret. Det han gjør i dag er ekstremt imponerende, sier Per Elofsson på SVT. - Han har fått ut alt i dag. Han viser at han behersker også denne formen for langrenn. Dette var et fantastisk løp av Northug. Han åpnet «galent» fort, og da hjelper det ikke for Olsson, sa SVTs kommentatorer da nordmannen krysset mållinjen.1. Petter Northug 2. Johan Olsson (+ 11,8) 3. Tord Asle Gjerdalen (+ 22,3) 4. Ivan Babikov (+ 53,6) 5. Sjur Røthe (+ 1.03,6) 6. Calle Halfvarsson (+ 1.09,5) 7. Aivar Rehemaa (+1.12,4) 8. Dario Cologna (+ 1.21,1) 9. Axel Teichmann (+ 1.25,7) 10. Daniel Richardsson (1.26,8)
Petter Northug har hatt en humoristisk ordkrig med kong Carl Gustav av Sverige. I dag blir han hyllet av kronprinsesse Victoria.